Dôvodová správa

**Všeobecná časť:**

V zákone č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov sú v súčasnosti transponované smernica Rady 96/50/ES z 23. júla 1996 o zosúladení podmienok pre získanie kapitánskych osvedčení vydávaných jednotlivými štátmi pre nákladnú a osobnú dopravu tovaru a osôb po vnútrozemských vodných cestách v spoločenstve (Mimoriadne vydanie Ú. v. EÚ, kap. 6/zv. 2; Ú. v. ES L 235, 17.9.1996) v platnom znení (ďalej len „smernica 96/50/ES) a smernica Rady 91/672/EHS zo 16. decembra 1991 o vzájomnom uznávaní národných kapitánskych osvedčení pre prepravu tovaru a cestujúcich vnútrozemskou vodnou dopravou, vydávaných jednotlivými štátmi (Mimoriadne vydanie Ú. v. EÚ, kap. 6/zv. 1; Ú. v. ES L 373, 31.12.1991) v platnom znení (ďalej len „smernica 91/672/EHS“).

Smernica 91/672/EHS a smernica 96/50/ES boli prvými krokmi k dosiahnutiu harmonizácie a uznávania odborných kvalifikácií členov posádok plavidiel vo vnútrozemskej plavbe a na podporu slobodnej plavby na vnútrozemských vodných cestách.

V súčasnosti sú upravené podmienky na získanie odbornej spôsobilosti lodný kapitán, vzájomné uznávanie preukazov a vzor preukazu lodného kapitána v zákone č. 338/2000   
Z. z. o vnútrozemskej plavbe a o zmene a doplnení niektorých zákonov v znení neskorších predpisov a vo vykonávacom predpise, ktorým je vyhláška MDPT SR č. 12/2005 Z. z.,ktorou sa ustanovujú podrobnosti o kvalifikačných predpokladoch, o overovaní odbornej spôsobilosti člena posádky plavidla a vodcu malého plavidla a vzory preukazov odbornej spôsobilosti členov posádky plavidla. Hlavným cieľom tejto úpravy bolo zvýšenie bezpečnosti plavby   
a ochrana ľudského života tým, že sa ustanovili požiadavky týkajúce sa teoretických vedomostí, praxe aj zdravotnej spôsobilosti žiadateľov o preukaz lodného kapitána.

Cieľom novej právnej úpravy je uľahčiť mobilitu pracovnej sily v odvetví vnútrozemskej vodnej dopravy tak, že sa zabezpečí, aby bola odborná spôsobilosť kvalifikovaných pracovníkov vodnej dopravy uznávaná v celej Európskej únii. Táto iniciatíva vychádza z 19-ročných skúseností s vykonávaním smernice 96/50/ES a smernice 91/672/EHS, ktoré sa však obmedzujú iba na vzájomné uznávanie lodných kapitánov pôsobiacich na vnútrozemských vodných cestách Európskej únie, okrem Rýna a jeho prítokov.

Vnútrozemská vodná doprava je nákladovo úsporný a energeticky účinný druh dopravy, ktorý by sa mohol využívať efektívnejšie na podporu cieľov Európskej únie v oblasti energetickej účinnosti, rastu a priemyselného rozvoja. Jeho prispievaniu však bránia ťažkosti súvisiace s mobilitou pracovnej sily, dlhodobo voľnými pracovnými miestami a nesúladom medzi ponúkanými a požadovanými zručnosťami, ktoré pretrvávajú napriek snahám sektora riešiť problémy na bilaterálnej a multilaterálnej úrovni. Odlišné minimálne požiadavky týkajúce sa odborných kvalifikácií v členských štátoch EÚ neposkytujú dostatočnú záruku pre jednotlivé krajiny, pokiaľ ide o uznávanie odborných kvalifikácií posádky z iných členských štátov, keďže odborná spôsobilosť ovplyvňuje najmä bezpečnosť plavby.

Smernicou Európskeho parlamentu a Rady (EÚ) 2017/2397 z 12. decembra 2017 o uznávaní odborných kvalifikácii v oblasti vnútrozemskej plavby a o zrušení smerníc Rady 91/672/EHS a 96/50/ES (Ú. v. EÚ L 345, 27.12.2017) (ďalej len „smernica (EÚ) 2017/2397) sa navrhuje rozšíriť rozsah uznávania odborných spôsobilostí nad rámec úrovne lodných kapitánov na všetkých členov posádky plavidla podieľajúcich sa na prevádzke plavidiel operujúcich v Dunajskej aj Rýnskej plavebnej oblasti. S cieľom vybudovať potrebnú dôveru, ktorá je predpokladom takéhoto uznania, sa ustanovilo, že sa uznávanie odborných kvalifikácií zakladá na odbornej spôsobilosti, ktorá je potrebná na prevádzku plavidiel, a uznanie kvalifikácií sa vyvážilo zárukami, ktorými sa zavádzajú normy, pokiaľ ide o posúdenie odbornej spôsobilosti, schvaľovanie výcvikových programov a monitorovanie a hodnotenie certifikácie a odbornej prípravy.

Návrh zákona, ktorým sa transponuje smernica (EÚ) 2017/2397 preto reaguje na dlhodobé výzvy odvetvia a členských štátov Európskej únie a mení súčasný zastaraný právny rámec a nahrádza ho moderným rámcom založeným na odbornej spôsobilosti v súlade s prístupom   
k uznávaniu odborných spôsobilostí v iných druhoch dopravy.

Návrh zákona predpokladá pozitívne aj negatívne vplyvy na rozpočet verejnej správy a negatívne aj pozitívne vplyvy na služby verejnej správy pre občana. Návrh zákona predpokladá pozitívne vplyvy na informatizáciu spoločnosti a nepredpokladá žiadne vplyvy na podnikateľské prostredie, na životné prostredie, ani žiadne sociálne vplyvy, ani vplyvy na manželstvo, rodičovstvo a rodinu.

Návrh zákona je v súlade s ústavou, s ústavnými zákonmi a nálezmi ústavného súdu, s inými zákonmi, s medzinárodnými zmluvami a inými medzinárodnými dokumentmi, ktorými je Slovenská republika viazaná (Dohovor o režime plavby na Dunaji, Európska dohoda   
o medzinárodnej preprave nebezpečného tovaru po vnútrozemských vodných cestách (ADN) a s právom Európskej únie.